Pärast võistlejate rajale minekut said stopperiga  kohtunikud natukene rahulikumalt hingata, valmistades ennast ette momendiks, kui finišis kibekiireks läheb. Kui ühe korraldaja Kaupo Kattai käest küsiti, kui pikalt liidrid rajal on, pakkus Kaupo, kes ka ise ratta seljas kiiresti edasi suudab liikuda, et ca 2 tundi ja 15 minutit. Nõnda hakkasid inimesed raja poole kiikama umbes paari tunni möödudes, et näha, kes võistluse vintsutusi kõige paremini talunud on. Number 26 ehk Martin Loo oligi see, kes kõik teised pika distantsi sõitjad üle oli trumbanud ning võttis magusa Premium 7 Kambja II Rattamaratoni võidu ajaga 2.08.51. Teiseks tuli Allan Oras ning kolmas oli Oliver Öpik, kes võitis võistluse M seenior 1 klassis. Naistest tegi teistele tuule alla Inge Kool TÜ AKS-ist ajaga 2.48.08, teine oli Sille Puhu Viljandi Rattaklubist, kes läbis distantsi ajaga 2.48.53, ning kolmanda koha saavutas Kadri Lehtme Haanja Rattaklubist (aeg 3.11.56). Kambja valla parim oli Indrek Roos, kes oli üldkokkuvõttes 36. Meeste põhiklassis andis see 20. koha. Kambja naistest paistis silma Marju Lattik, kes saavutas N-seeniorites 6. koha.